Wilhelm Grosz

**Wilhelm Grosz** (1894–1939), noen ganger oppført som **Hugh Williams**, var en østerriksk komponist, pianist og dirigent som fra 1934 arbeidet i Storbritannia, før han i 1938 emigrerte til USA. Grosz komponerte både klassiske konsertverk og (i eksilperioden) internasjonale slagere.

Blant hans mest kjente verk i Norge er melodien til «Det var på Capri», en tango som ble en stor hit i Norge, blant annet fremført av Jens Warny og av Jens Book-Jenssen (med norsk tekst).

## Oppvekst og utdannelse
Wilhelm Grosz ble født inn i en velstående jødisk familie i Wien. Han studerte musikk med Richard Robert (piano), Franz Schreker (komposisjon) og Guido Adler (musikkvitenskap). 

## Liv og virke
I 1921 ble han utnevnt til dirigent for operahuset i Mannheim, men i 1922 flyttet han tilbake til Wien, hvor han jobbet som pianist og komponist. Fra 1927 var han kunstnerisk leder for Ultraphone Gramophone Company (Deutsche Ultraphon AG) i Berlin, hvor han jobbet mer med slagermusikk av ulike typer. I 1933 ble han dirigent ved Kammerspiele Theater i Wien. 

Nazistenes maktovertakelse tvang Grosz til å flykte fra Østerrike, og i 1934 etablerte han seg i England.  I det nye hjemlandet var det liten interesse for Grosz' mer avantgardistiske musikkstil, og han begynte derfor å skrive melodier til sangtekster. Flere av disse nye sangene ble internasjonale hits, og tekstene var ofte skrevet av Jimmy Kennedy; det gjaldt blant annet «Harbour Lights», «Red Sails in the Sunset», «When Budapest Was Young» og «Isle of Capri». Slageren «Tomorrow Night» hadde imidlertid tekst av Sam Coslow. I starten brukte han sitt opprinnelige navn Will Grosz som signatur også på slagermelodiene, men senere kalte han seg også Hugh Williams. 

Han emigrerte til USA i 1938, men døde i 1939 i New York City, 45 år gammel, bare noen få måneder etter ankomsten. Han hadde vært på vei til Hollywood. Barna hans var fortsatt i Europa.

## Musikk
Grosz' klassiske komposisjoner omfatter tre operaer. Den første er en såkalt opera buffa med tittelen *Sganarell*, og er basert på et skuespill av Molière. Den hadde urpremiere i Dessau i 1925. *Der arme Reinhold* (Berlin, desember 1928) har undertittelen «en danset fabel». *Achtung, Aufnahme!* (Frankfurt, mars 1930) er en zeitoper med libretto av Bela Balazs; dette er en moderne musikalsk komedie. Grosz skrev også to balletter, scenemusikken til tre skuespill, partiturer til en rekke filmer, orkesterverk, en *Symfonisk dans* for piano og orkester, kammermusikk (inkludert en fiolinsonate fra 1925), pianostykker og sanger (deriblant sangsyklusen *Liebeslieder* ). Noen verk, som *Jazzband* for fiolin og piano (1924), introduserte jazzelementer i konsertmusikken.

*Afrika-Songs*, en sangsyklus for to vokalsolister og kammerensemble, ble urfremført i 1930. Den bruker tekster av afroamerikanske poeter, hovedsakelig Langston Hughes, og lydbildet er preget av elementer fra blues-musikken. *Afrika-Songs* ble spilt inn, sammen med et utvalg av Grosz' populære låter og noen av hans andre verk, på midten av 1990-tallet av Decca Records, som en del av deres serie kalt *Entartete Musik* (med undertittelen «Music Suppressed By the Third Reich»). 

## Filmografi (utvalg)

* 1931: *[[Piken fra Luna Park|Wer nimmt die Liebe erns?]]* (norsk tittel: *Piken fra Luna Park*)
* 1935: *[[His Majesty and Company (film fra 1935)|His Majesty and Company]]*

## Referanser


## Eksterne lenker
*